
NOTĂ DE FUNDAMENTARE

privind elaborarea programelor şcolare pentru clasele a IX-a şi a X-a
Programele şcolare pentru clasele a IX-a şi a X-a, documente reglatoare componente ale curriculumului naţional au fost elaborate în conformitate cu:

· asumarea de către România a Planului detaliat de lucru asupra obiectivelor sistemelor educaţionale şi de formare profesională din Europa, ratificat de Consiliul European de la Barcelona, în 2002, şi a Declaraţiei miniştrilor europeni ai educaţiei şi formării profesionale şi a Comisiei Europene cu privire la consolidarea cooperării europene în formarea profesională – „Declaraţia de la Copenhaga”, convenită la Copenhaga în 2002;

· obiectivele actuale ale reformei învăţământului din România vizând finalităţile, curriculumul şi structura învăţământului obligatoriu stabilite în conformitate cu prevederile Legii învăţământului nr. 84/1995, republicată, cu modificările şi completările ulterioare şi ale Legii nr. 268/2003 pentru modificarea Legii învăţământului nr. 84/1995;

· nevoia de adaptare a curriculumului naţional la schimbările din structura învăţământului preuniversitar: apartenenţa claselor a IX-a şi a X-a deopotrivă la învăţământul obligatoriu şi la cel liceal;

· valorificarea experienţei pozitive privind proiectarea curriculumului pentru învăţământul liceal pornind de la competenţe ca achiziţii finale al învăţării, prin care se asigură accentuarea dimensiunii acţionale în formarea elevilor.

· rolul şi statutul disciplinelor şcolare, stabilite în planurile cadru de învăţământ aprobate prin ordinul ministrului educaţiei, cercetării şi tineretului nr. 5723/ 23.12.2003. 

Structurarea noilor planuri cadru de învăţământ pentru clasele a IX-a şi a X-a pe componentele trunchi comun şi curriculum diferenţiat determină organizarea, la nivelul programei şcolare, a ofertei educaţionale centrale în competenţe şi conţinuturi ale învăţării prezentate distinct, pentru fiecare dintre aceste componente.

În aceste condiţii, noile programe şcolare pentru clasele a IX-a – a X-a au următoarea structură: 

· Notă de fundamentare, elaborată în scopul prezentării relaţiei dintre programele şcolare pentru clasele a IX-a şi a X-a şi documentele de politică educaţională şi curriculară pe care acestea se fundamentează:
· Notă de prezentare, în care de detaliază rolul disciplinei de învăţământ şi statutul specific al acesteia în cadrul curriculumului naţional, precum şi contribuţia disciplinei de învăţământ la cele opt domenii de competenţe cheie stabilite la nivel european;
· Competenţe generale, cu un nivel accentuat de complexitate, definite pe o disciplină de învăţământ sau, după caz, pe o categorie de discipline de învăţământ, pentru a evidenţia achiziţiile finale de învăţare ale elevilor la sfârşitul învăţământului obligatoriu şi/ sau pentru a orienta pregătirea de specialitate a acestora;
· Valori şi atitudini, finalităţi de natură axiologică, urmărite prin studiul disciplinei, definite pentru învăţământul liceal;
· Competenţe specifice – conţinuturi, nucleul funcţional al programei şcolare, definit pentru fiecare an de studiu;
· Sugestii metodologice, elaborate pentru a orienta proiectarea demersului didactic adecvat competenţelor, valorilor şi atitudinilor prevăzute în programele şcolare. 
NOTA DE PREZENTARE

Programa obiectului de studiu Istoria artelor şi a arhitecturii îşi propune să structureze conţinuturile conform unei abordări sintetice a temelor, în ordinea desfăşurării lor din punct de vedere al evoluţiei istorice. Rolul acestei discipline este unul informativ (oferă elevului informaţii privind ramurile creaţiei artistice plastice, limbajul artistic, semnificaţiile ideatice, ierarhiile valorice, evoluţia gândirii şi creaţiei umane) şi altul formativ (formează atitudini perceptive creatoare prin dezvoltarea şi educarea gustului estetic şi a judecăţii de valoare).

Modul de abordare a conţinutului, ca şi competenţele prevăzute realizează relaţii cu celelalte discipline ale curriculumului diferenţiat, operând cu aceeaşi termeni de limbaj şi cu aceleaşi elemente de morfologie plastică, oferind imagini concrete în dezvoltarea spiritului creator, prin cunoaşterea şi analiza unor creaţii autentice. Conţinuturile programei au fost elaborate în scopul realizării competenţelor generale şi a celor specifice. 

Istoria artelor şi a arhitecturii se studiază în clasele a IX-a şi a X-a, la filiera vocaţională, profil artistic, specializările: Arte plastice, Arte decorative, Arhitectură, Arte ambientale, Design, fiindu-i alocată o oră pe săptămână. Programa îşi propune ca în aceşti doi ani de studiu elevilor să le fie prezentată evoluţia cronologică a creaţiei artistice plastice din Europa Occidentală, începând cu antichitatea şi până la jumătatea secolului al XX-lea, cu asemănările şi deosebirile specifice, de la o epocă la alta. Aceasta permite elevului ca, la finalul clasei a X-a, să aibă o viziune globală asupra gândirii artistice şi a creaţiei propriu-zise.

Înţelegând rolul artistului în societate (pictori, sculptor, decorator, arhitect, designer), elevul îşi va coordona potenţialul creativ, devenind el însuşi producător de valori artistice şi estetice, în general. 

Studierea disciplinei Istoria artelor şi a arhitecturii contribuie prioritar la realizarea culturii artistice a elevului, necesare dezvoltării personalităţii sale. Pe lângă funcţia estetică a artei, trebuie accentuată funcţia ei cognitivă, ca şi cea educativ-modelatoare. 

COMPETENŢE GENERALE

1. Abordarea universului creaţiei artistice plastice din perspectivă cronologică

2. Elaborarea unor judecăţi de valoare proprii bazate pe experienţe de cunoaştere

3. Relaţionarea informaţiilor specifice diferitelor domenii de cunoaştere, în înţelegerea fenomenului artistic din perspectivă istorică

VALORI ŞI ATITUDINI

· Motivaţia pentru însuşirea limbajului specific şi pentru iniţierea în realizarea reprezentărilor convenţionale

· Manifestarea interesului pentru realizarea operelor de artă plastică, decorativă şi ambientală

· Manifestarea iniţiativei în aprecierea critică a operei de artă (compararea propriului punct de vedere cu părerile celorlalţi)

· Disponibilitatea pentru perceperea universului real, obiectiv, şi pentru transpunerea acestuia în limbaj convenţional

· Motivaţia pentru ocrotirea şi punerea în valoare a patrimoniului artistic naţional şi universal

· Disponibilitatea pentru cultivarea capacităţilor estetice ca fundament pentru participarea la viaţa culturală

· Manifestarea interesului pentru aprofundarea sistematică a diverselor forme de expresie ale artelor plastice

COMPETENŢE SPECIFICE ŞI CONŢINUTURI

1. Abordarea universului creaţiei artistice plastice din perspectivă cronologică

	Competenţe specifice
	Conţinuturi

	1.1 Identificarea elementelor specifice arhitecturii şi stilurilor arhitectonice
	· Arhitectura antică (egipteană, mesopotamiană, greacă, romanică)

· Urme ale arhitecturi antice pe teritoriul României;

· arhitectura medievală civilă şi religioasă (bizantină, romanică, gotică)

· Arhitectura renascentistă (prerenaştere, Quattrocento, Cinquecento)

· Arhitectura secolului al XVII-lea în Europa

· Influenţele europene (bizantine, romanice, gotice, renascentiste şi baroce) în arhitectura românească

	1.2 Identificarea elementelor specifice sculpturii în diferite epoci şi zone geografice
	· Sculptura popoarelor antice (egipteni, mesopotamieni, greci, romani) – tradiţii şi inovaţii

· Sculptura medievală (romanică şi gotică) – trăsături caracteristice

· Sculptura renascentistă (prerenaştere, Quattrocento, Cinquecento) – trăsături, evoluţie, personalităţi artistice

· Sculptura secolului al XVII-lea, între baroc şi clasicism

	1.3 Identificarea elementelor specifice picturii în diferite epoci şi zone geografice
	· Pictura antică, elemente specifice

· Pictura medievală – stilul bizantin (caracteristici stilistice, şcoli, diferenţe zonale)

· Pictura românească medievală – influenţe, elemente specifice

	1.4 Identificarea rolului noilor tehnici şi modalităţi de folosire a limbajului plastic, în dezvoltarea creaţiei artistice
	

	1.5 Identificarea tendinţei de diversificare a genurilor creaţiei artistice
	


2. Elaborarea unor judecăţi de valoare proprii bazate pe experienţe de cunoaştere 

	Competenţe specifice
	Conţinuturi

	2.1 Analiza comparativă a diferitelor tehnici şi viziuni expresive 
	· Arta antică, medievală, renascentistă şi cea a secolului al XVII-lea – artişti şi opere reprezentative

	2.2 Analizarea tipurilor de compoziţii, a schemelor compoziţionale şi a modalităţilor de evidenţiere
	· Sculptura antică (egipteană, mesopotamiană, greacă şi romană)

· Manifestări similare în arta antică pe teritoriul României

· Sculptura romanică şi gotică – aria de răspândire a stilurilor

· Sculptura renascentistă – concepţia umanistă şi varietatea exprimării compoziţionale

· Clasic şi baroc în sculptura secolului al XVII-lea

· Pictura antică, medievală, renascentistă şi cea a secolului al XVII-lea – modalităţi specifice de rezolvare a problemelor de compoziţie


3. Relaţionarea informaţiilor specifice diferitelor domenii de cunoaştere, în înţelegerea fenomenului artistic din perspectivă istorică 

	Competenţe specifice
	Conţinuturi

	3.1 Utilizarea criteriilor specifice în aprecierea operei de artă şi în analizarea rolului factorilor economici, sociali, politici şi religioşi în dezvoltarea creaţiei artistice
	· Arhitectură şi sculptură: spaţiu, volum, expresivităţi determinate de factorii extraestetici şi manifestările lor în arta antică, renascentistă şi cea a secolului al XVII-lea

	3.2 Utilizarea termenilor de specialitate în analiza critică a operei de artă
	· Pictura: tematică, reprezentări spaţiale, culoare, desen şi expresivităţi în pictura antică, medievală, renascentistă şi cea a secolului al XVII-lea

	3.3 Receptarea mesajului operei de artă, pornind de la interpretarea acestuia din diferite perspective 
	


CONŢINUTURILE ÎNVĂŢĂRII

I. Arta popoarelor antice

· Arhitectura antică la egipteni, mesopotamieni, greci, romani – tradiţii, inovaţii, monumente reprezentative.

· Sculptura popoarelor antice – tradiţii, opere reprezentative din arta egipteană, mesopotamiană, greacă şi romană.

· Pictura antică – tehnicile de lucru, reprezentări plastice, şi opere reprezentative.

· Artele plastice în antichitate pe teritoriul României – tradiţii şi influenţe exterioare.

II. Arta medievală

· Arhitectura civilă şi religioasă bizantină, romanică şi gotică – programe constructive, planuri, sisteme de acoperire, decoraţii.

· Sculptura romanică şi gotică.

· Pictura medievală – stilul bizantin (caracteristici stilistice, şcoli, exemple de opere reprezentative).

· Arta românească medievală – influenţe, diferenţieri zonale, exemple.

III. Renaşterea

· Renaşterea – privire de ansamblu (definiţie, condiţiile apariţiei, periodizarea, caracteristici fundamentale).

· Renaşterea italiană – arhitectura (Prerenaştere, Quattrocento, Cinquecento) – reprezentanţi şi opere reprezentative.

· Renaşterea italiană – sculptura (Trecento, Quattrocento, Cinquecento) – tehnici, materiale, tematică, artişti şi opere reprezentative.

· Renaşterea italiană – pictura în Prerenaştere (tradiţie şi inovaţie), în Quattrocento (elemente novatoare în operele artiştilor – Masaccio, Paolo Uccello, Sandro Boticelli, Piero della Francesca, Andrea Mantegna, Familia Bellini).

· Renaşterea italiană – pictura în Cinquecento: Leonardo da Vinci, Michelangelo Buonarroti, Raffelo Sauzio, Giorgione, Tizian.

· Renaşterea în restul Europei: Ţările de Jos, Germania, Franţa (arhitectura, sculptura, pictura) – elemente caracteristice, reprezentanţi şi opere semnificative. 

IV. Secolul al XVII-lea în arta europeană

· Arta europeană în secolul al XVII-lea – privire de ansamblu asupra noilor viziuni artistice (identificarea surselor de pornire, trăsături definitorii ale arhitecturii, sculpturii şi picturii).

· Barocul în Italia – specificul stilului în arhitectura, sculptura şi pictura italiană (reprezentanţi şi opere semnificative).

· Arta în secolul al XVII-lea în şcoala flamandă.

· Arta în secolul al XVII-lea în şcoala spaniolă: arhitectura, sculptura şi pictura (reprezentanţi şi opere semnificative).

· Arta în secolul al XVII-lea în şcoala olandeză: Frans Hals, Rembrandt, Vermeer.

· Arta în secolul al XVII-lea în Franţa – arhitectura, sculptura şi pictura (artişti şi opere semnificative). 

V. Arta românească – influenţe ale artei europene din Renaştere şi baroc.

SUGESTII METODOLOGICE

În activitatea didactică se va pune accentul pe:

· expunerea de informaţii sintetice, generale şi specifice, referitoare la încadrarea în timp şi spaţiu, în diferite domenii de creaţie;

· demonstraţia şi analiza comparativă, prin imagini, a modului de realizare a spaţiului plastic în opera de artă;
· dialogul în procesul învăţării şi al verificării cunoştinţelor specifice istoriei artelor şi arhitecturii;
· problematizarea, în cazul soluţiilor tehnice, în vederea dezvoltării spiritului critic şi a competenţelor creative;
· documentarea proprie în muzee de artă şi în biblioteci, ca exerciţiu de informare directă;
· elaborarea şi susţinerea de referate pe diferite teme, pentru aplicarea cunoştinţelor dobândite;

· structurarea logică a informaţiilor în raport cu evoluţia cronologică a creaţiilor artistice;

· identificarea şi diferenţierea caracteristicilor generale şi particulare ale operei de artă, într‑un context dat;

· stabilirea de relaţii şi de corespondenţe între viziuni artistice, tehnici de lucru şi mijloace de expresie;

· utilizarea unui limbaj specific, în comentarea operei de artă;

· exprimarea unor judecăţi de valoare proprii faţă de opera de artă.

